CELEX: 62012CN0445
Language: el
Date: 2012-10-03 00:00:00
Title: Υπόθεση C-445/12 P: Αναίρεση που άσκησε στις 3 Οκτωβρίου 2012 η Rivella International AG κατά της αποφάσεως που εξέδωσε το Γενικό Δικαστήριο (έκτο τμήμα) στις 12 Ιουλίου 2012 στην υπόθεση T-170/11, Rivella International AG κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)

24.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 366/27
            
         Αναίρεση που άσκησε στις 3 Οκτωβρίου 2012 η Rivella International AG κατά της αποφάσεως που εξέδωσε το Γενικό Δικαστήριο (έκτο τμήμα) στις 12 Ιουλίου 2012 στην υπόθεση T-170/11, Rivella International AG κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
   (Υπόθεση C-445/12 P)
   2012/C 366/48
   Γλώσσα διαδικασίας: η γερμανική
   
      Διάδικοι
   
   
      Αναιρεσείουσα: Rivella International AG (εκπρόσωποι: C. Spintig, S. Pietzcker, R. Jacobs, δικηγόροι)
   
      Αντίδικοι κατ’ αναίρεση: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα), Baskaya di Baskaya Alim e C. Sas
   
      Αιτήματα της αναιρεσείουσας
   
   H αναιρεσείουσα ζητεί από το Δικαστήριο:
   
               —
            
            
               να αναιρέσει την αναιρεσιβαλλόμενη απόφαση και να αναπέμψει την υπόθεση στο Γενικό Δικαστήριο·
            
         
               —
            
            
               να καταδικάσει το αναιρεσίβλητο στα δικαστικά έξοδα τόσο της κατ’ αναίρεση διαδικασίας όσο και της πρωτόδικης διαδικασίας.
            
         
      Λόγοι αναιρέσεως και κύρια επιχειρήματα
   
   Με την υπό κρίση αίτηση αναιρέσεως, η αναιρεσείουσα βάλλει κατά της αποφάσεως του Γενικού Δικαστηρίου (έκτο τμήμα) της 12ης Ιουλίου 2012, που είχε ως αντικείμενο προσφυγή κατά της αποφάσεως του τέταρτου τμήματος προσφυγών του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) της 10ης Ιανουαρίου 2011 (υπόθεση R 534/2010–4) σχετικά με διαδικασία ανακοπής μεταξύ της Rivella International AG και της Baskaya di Baskaya Alim e C. Sas.
   Η αναιρεσείουσα προβάλλει τους ακόλουθους λόγους αναιρέσεως:
   Το Γενικό Δικαστήριο παρέβη το άρθρο 42, παράγραφοι 2 και 3, του κανονισμού 207/2009 (1), καθόσον
   
               —
            
            
               απαίτησε να αποδειχθεί η ουσιαστική χρήση του σήματος, επί της οποίας στηρίζεται η ανακοπή, μολονότι το εν λόγω σήμα δεν είναι κοινοτικό σήμα ούτε «προγενέστερο εθνικό σήμα», αλλά αποτελεί το γερμανικό μέρος ενός σήματος που έχει αποτελέσει αντικείμενο διεθνούς καταχωρίσεως·
            
         
               —
            
            
               εκτίμησε ότι το ζήτημα της εδαφικής περιοχής όπου έγινε χρήση ενός προγενέστερου σήματος (που έχει αποτελέσει αντικείμενο διεθνούς καταχωρίσεως) ρυθμίζεται εξαντλητικώς από τον κανονισμό 207/2009 και ότι το εθνικό δίκαιο των κρατών μελών εφαρμόζεται, ως προς το ζήτημα αυτό, μόνον συμπληρωματικώς·
            
         
               —
            
            
               δεν έλαβε υπόψη ότι μια τέτοια ερμηνεία οδηγεί σε ένα απευκταίο, κατά τον κανονισμό 207/2009 και ιδίως κατά την τρίτη αιτιολογική σκέψη του κανονισμού αυτού, αποτέλεσμα, δηλαδή στην ύπαρξη αποκλίσεως μεταξύ της καταχωρίσεως και της δυνατότητας χρήσεως ενός κοινοτικού σήματος, τούτο δε πέραν των ρητώς προβλεπομένων από τον κανονισμό περιπτώσεων.
            
         
      (1)  Κανονισμός (ΕΚ) 207/2009 του Συμβουλίου, της 26ης Φεβρουαρίου 2009, για το κοινοτικό σήμα (ΕΕ L 78, σ. 1).